Diari Oficial de la Generalitat Valenciana


Sumari del DOGV 9344, del 20-05-2022 (2022/4293)

ORDRE 31/2022, de 13 de maig, de la Conselleria d'Educació, Cultura i Esport, per la qual s'aproven les bases reguladores de la concessió d'ajudes per a impartir programes formatius de qualificació bàsica.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9344

Data del DOGV
:   20-05-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/4293

CVE
:   KPWQ-T-8431-7393

Data del document
:   13-05-2022

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * legislació

ORDRE 31/2022, de 13 de maig, de la Conselleria d'Educació, Cultura i Esport, per la qual s'aproven les bases reguladores de la concessió d'ajudes per a impartir programes formatius de qualificació bàsica. [2022/4293]  
La Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, en l'article 3.10 esmenta els cicles de Formació Professional Bàsica dins de la Formació Professional del sistema educatiu, com a mesura per a facilitar la permanència de l'alumnat en el sistema i oferir-li majors possibilitats per al seu desenvolupament personal i professional.  
La disposició addicional quarta del Reial decret 127/2014, de 28 de febrer, atribueix a les administracions públiques la competència per a establir i autoritzar altres ofertes formatives de Formació Professional adaptades a les necessitats de l'alumnat amb necessitats educatives específiques.  
Per l'Ordre 73/2014, de 26 d'agost, de la Conselleria d'Educació, Investigació, Cultura i Esport, es regulen els programes formatius de qualificació bàsica de la Comunitat Valenciana. Aquests programes són de particular interés per a la cerca de la inclusió i la reinserció d'aquelles persones que no han pogut seguir en el sistema educatiu o mostren especials dificultats en la consecució dels objectius i l'adquisició de competències exigides en altres ensenyaments, amb la finalitat que obtinguen una qualificació professional que els facilite la seua inserció en el mercat laboral o el reingrés en els itineraris formatius. Un nombre important d'entitats públiques o privades, moltes sense ànim de lucre, organitzen i imparteixen aquests programes formatius, amb el consegüent benefici social per a les persones que en gaudeixen.  
  
L'Ordre 41/2016, de 29 de juliol, de la Conselleria d'Educació, Investigació, Cultura i Esport, per la qual s'aproven les bases reguladores de la concessió de les subvencions per als programes formatius de qualificació bàsica de la Comunitat Valenciana, ha permés el suport econòmic d'aquests programes i la millora de qualificació professional i integració d'un gran nombre de persones.  
Amb l'experiència de les convocatòries anteriors, les entitats i l'administració han recaptat propostes de millora per a la concessió de les subvencions, el seu seguiment i control, així com d'una millor eficiència del funcionament de l'Administració.  
Per tot això, aquesta conselleria pretén consolidar i donar suport a la impartició d'aquests programes formatius mitjançant aquestes subvencions, millorant el procediment i els processos associats, i per això és necessari actualitzar les bases reguladores d'aquesta subvenció mitjançant aquesta ordre, i la manera eficaç d'aconseguir aquest objectiu, a més de millorar l'eficiència de l'Administració en la gestió d'aquest procediment.  
D'acord amb el que es preveu en l'article 17.1 de la Llei 38/2003, de 17 de novembre, general de subvencions, i el que es disposa en l'article 164 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, es dicta aquesta ordre de bases reguladores per a la concessió de subvencions públiques destinades a finançar programes formatius de qualificació bàsica.  
En compliment del que es disposa en l'article 3.4 del Decret 128/2017, de 29 de setembre, del Consell, pel qual es modifica el Decret 147/2007, de 7 de setembre, del Consell, que regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques, no és necessari notificar-ho a la Comissió Europea per no reunir tots els requisits de l'apartat 1 de l'article 107 del Tractat de funcionament de la Unió Europea.  
Aquestes bases reguladores han sigut elaborades per a permetre que les convocatòries dictades en el seu desplegament siguen les que detallen les característiques concretes de les subvencions, basant-se en un marc jurídic comú que contribuïsca a racionalitzar-les, sistematitzar-les i simplificar-les. Els beneficiaris són ens i mancomunitats locals sense ànim de lucre, per la qual cosa no afecten la competència o suposen avantatges en la producció i, per tant, no és aplicable l'article 107 del Tractat de funcionament de la Unió Europea (TFUE).  
Per tot això, en virtut de les atribucions que em confereixen els articles 160.2 i 165.1 de l'esmentada Llei 1/2015, de 6 de febrer, d'hisenda pública, del sector públic instrumental i de subvencions, i el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, a proposta del director general de Formació Professional i Ensenyaments de Règim Especial,  
  
  
ORDENE  
  
Establir i aprovar les bases reguladores de la concessió de subvencions destinades a ajudar a sufragar part de les despeses generades en la impartició de programes formatius de qualificació bàsica regulats per l'Ordre 73/2014, de 26 d'agost, de la Conselleria d'Educació, Cultura i Esport, següents.  
  
Primera. Objecte i àmbit d'aplicació  
1. L'objecte d'aquesta ordre és establir i aprovar les bases reguladores de la concessió de subvencions destinades a ajudar a sufragar part de les despeses generades en la impartició de programes formatius de qualificació bàsica (d'ara en avant, PFCB) regulats per l'Ordre 73/2014, de 26 d'agost, de la Conselleria d'Educació, Cultura i Esport, i així proveir i mantindre una oferta formativa adaptada a les necessitats específiques de l'alumnat i possibilitar la inserció sociolaboral d'aquest.  
  
2. Podran tindre la consideració de beneficiaris els ens territorials, mancomunitats i institucions sense ànim de lucre que estiguen degudament autoritzats per aquesta administració educativa per a impartir els programes formatius que se sol·liciten, i sempre que complisquen els requisits exigits en la present ordre.  
3. Les convocatòries determinaran les modalitats de formació subvencionables.  
  
Segona. Compatibilitats  
1. Aquestes ajudes seran compatibles amb altres subvencions, ajudes o ingressos, procedents d'altres administracions públiques, destinats a la mateixa finalitat, sempre que, en concurrència amb aquestes, no superen el cost de l'activitat que se subvenciona.  
2. Quan així ho estime procedent, la direcció general competent en matèria de Formació Professional podrà establir les incompatibilitats oportunes en les corresponents convocatòries.  
  
Tercera. Requisits de les entitats beneficiàries  
1. Ser ens territorial, mancomunitat o associació sense ànim de lucre amb personalitat jurídica pròpia.  
1. Disposar d'autorització administrativa en el moment de presentar la sol·licitud per a impartir els programes per als quals se sol·licita la subvenció en el curs de la convocatòria. Aquest requisit el comprovarà d'ofici l'òrgan instructor.  
2. No estar incurs en les causes de prohibició previstes en l'article 13 de la Llei general de subvencions.  
3. Estar al corrent de les obligacions tributàries i amb la Seguretat Social i trobar-se al corrent en el pagament d'obligacions per reintegrament de subvencions, conforme a la secció 3a del capítol III del Reial decret 887/2006, de 21 de juliol, pel qual s'aprova el Reglament general de subvencions.  
4. No haver renunciat a la subvenció concedida de la convocatòria anterior.  
  
Quarta. Obligacions de les entitats beneficiàries  
1. Les entitats beneficiàries s'obliguen a:  
a) Impartir els programes formatius subvencionats conformement a l'autorització administrativa obtinguda i a l'ordenació acadèmica en vigor.  
b) Realitzar l'activitat dins del termini i en la forma corresponent, així com mantindre els requisits que fonamenten la concessió de la subvenció, durant tot el curs acadèmic en què ha sigut concedida.  
  
c) No percebre cap quantitat de l'alumnat participant pel programa subvencionat que supose una contrapartida per l'activitat realitzada.  
  
d) Tindre la ràtio d'alumnat per grup dins dels màxims i mínims establits en l'article 16 de l'Ordre 73/20465 que regula els PFQB.  
  
e) Introduir i mantindre en el sistema d'informació ITACA tota la informació relativa al programa formatiu. ITACA és el sistema d'informació per a la gestió i la comunicació de les dades i dels documents necessaris per a l'adequat funcionament del sistema educatiu de la Comunitat Valenciana, regulat pel Decret 51/2011, de 13 de maig, del Consell, sobre el sistema de comunicació de dades a la conselleria competent en matèria d'educació, a través del sistema d'informació ITACA, dels centres docents que imparteixen ensenyaments reglats no universitaris (DOGV 6522, 17.05.2011).  
f) Complir les obligacions que s'estableixen en l'article 14 de la Llei 38/2003, de 17 de novembre, general de subvencions.  
g) Sotmetre's als controls de la Inspecció d'Educació que corresponguen.  
h) Comunicar l'obtenció d'altres subvencions, ajudes, ingressos o recursos que financen les activitats subvencionades a la direcció general competent en matèria de Formació Professional. Aquesta comunicació s'haurà d'efectuar tan prompte com es conega i, en tot cas, amb anterioritat al moment de justificació dels fons percebuts.  
i) Conservar els documents justificatius de l'aplicació dels fons rebuts, incloent-hi els documents electrònics, mentre puguen ser objecte de les actuacions de comprovació i control.  
2. L'incompliment d'alguna d'aquestes obligacions podrà donar lloc, prèvia incoació d'expedient, a deixar sense efecte la resolució de concessió de la subvenció o la minoració de la quantia concedida, i, si és el cas, se sol·licitarà el reintegrament, total o parcial, de les quantitats percebudes amb l'exigència de l'interés de demora des del moment del pagament de la subvenció.  
  
Cinquena. Iniciació del procediment de concessió  
El procediment de concessió es tramitarà en règim de concurrència competitiva i s'iniciarà d'ofici mitjançant la publicació en el Diari Oficial de la Generalitat Valenciana de la convocatòria aprovada per resolució del conseller competent en matèria d'educació o persona en qui delegue.  
  
Sisena. Ordenació i instrucció del procediment  
1. L'òrgan competent per a l'ordenació i instrucció del procediment serà la direcció general amb competències en matèria de Formació Professional a través de les seues unitats dependents, en l'àmbit de les seues respectives competències.  
2. L'òrgan instructor verificarà el compliment dels requisits de les sol·licituds per a adquirir la condició d'entitat beneficiària, seguint el que s'estableix en el segon paràgraf de l'article 24.3.b de la Llei 38/2003, de 17 de novembre, general de subvencions i en les respectives convocatòries.  
En tot cas, aquesta fase només podrà afectar aquells requisits la concurrència dels quals no requerisca cap valoració científica o tècnica, de manera que no s'admetran i s'arxivaran les sol·licituds que manquen d'algun dels requisits següents:  
- Documentació acreditativa i identificativa de l'entitat sol·licitant i de la persona que tinga la representació legal.  
- Autorització administrativa per a impartir el programa sol·licitat.  
3. No obstant això, si la sol·licitud i documentació presentades no reuneixen els requisits de contingut establits, l'òrgan instructor requerirà l'interessat perquè esmene la falta o aporte els documents preceptius en el termini improrrogable de 10 dies, amb advertiment que es considerarà que desisteix de la sol·licitud si no ho fa, conforme a la legislació bàsica de procediment administratiu comú.  
4. En el cas que els documents que s'han d'adjuntar a la sol·licitud de subvenció ja estiguen en poder de qualsevol òrgan de l'administració actuant, el sol·licitant podrà acollir-se al que s'estableix en la legislació bàsica de procediment administratiu comú, sempre que es faça constar per escrit la data i l'òrgan o dependència en què van ser presentats i que no hagen transcorregut més de cinc anys des de la finalització del procediment al qual corresponguen.  
En els supòsits d'impossibilitat material d'obtindre el document, es podrà requerir al sol·licitant que el presente o, en defecte d'això, que acredite per altres mitjans els requisits a què es refereix el document.  
  
5. La comissió de valoració avaluarà i baremarà les sol·licituds conforme als criteris de valoració establits.  
A més, proposarà la quantia del mòdul econòmic a aplicar als programes, dins de les quanties estipulades en aquestes bases.  
6. Una vegada avaluades les sol·licituds, la comissió elevarà un informe que concrete el resultat de la baremació efectuada i les quanties individualitzades que corresponguen, ordenant les sol·licituds individualment o per modalitats de major a menor puntuació.  
Aquest ordre no serà necessari quan el crèdit consignat siga suficient per a atendre totes les sol·licituds que complisquen els requisits.  
  
7. A la vista de l'expedient i de l'informe de la comissió de valoració, l'òrgan instructor formularà la proposta de resolució.  
8. En la proposta de resolució s'inclourà la puntuació de les sol·licituds que han sigut desestimades per depassar-se la quantia màxima del crèdit fixat en la convocatòria, sempre que complisquen amb els requisits per a obtindre la condició de beneficiari.  
Aquestes sol·licituds constituiran una única llista de reserva ordenada per la puntuació obtinguda, i podran ser resoltes favorablement en la mesura en què es dispose de crèdit com a conseqüència de renúncies a subvencions concedides i, en tot cas, sempre que no haja transcorregut més d'un mes des de l'inici del calendari escolar per al programa formatiu.  
9. L'expedient de concessió de subvencions contindrà l'informe de l'òrgan instructor en el qual conste que de la informació que està en poder seu es desprén que els beneficiaris compleixen tots els requisits necessaris per a accedir a aquestes.  
  
Setena. Termini, forma i lloc de presentació de sol·licituds  
1. Les sol·licituds es presentaran dins del termini i en la forma que s'establisquen en les successives convocatòries, emprant el model que s'indique a aquest efecte, davant de la direcció general competent en matèria de Formació Professional.  
2. Conclòs el termini de presentació de sol·licituds, no serà tinguda en compte cap sol·licitud ni cap modificació d'aquesta, ni aportació de documentació addicional. Es podran fer tantes sol·licituds com es desitgen dins del termini de presentació. Es tindrà com a vàlida l'última sol·licitud presentada.  
En cap cas s'acceptaran sol·licituds presentades fora de termini o presentades per mitjans diferents dels establits en les convocatòries.  
  
3. La sol·licitud i documentació aportada es presentaran de manera electrònica a través del registre electrònic de la Generalitat.  
4. En qualsevol moment del procediment, l'Administració podrà requerir l'aportació dels documents justificatius de qualsevol de les dades incorporades a la sol·licitud.  
5. El contingut mínim de la sol·licitud serà el següent:  
a) Dades identificatives de l'entitat sol·licitant.  
b) Dades de la persona física sol·licitant i caràcter amb el qual actua en relació amb l'entitat sol·licitant, acreditant la seua capacitat per a obrar en representació d'aquesta.  
c) Programa formatiu sol·licitat.  
d) Lloc de realització de l'activitat.  
e) Altres subvencions sol·licitades o concedides per l'Administració relacionades amb el programa formatiu sol·licitat.  
f) Relació de documents aportats i autobaremació.  
g) Declaració responsable subscrita per la persona sol·licitant en la qual manifesta, sota la seua responsabilitat, que no està incursa en les prohibicions per a obtindre la condició de beneficiària establides en l'article 13 de la Llei general de subvencions, que no és deutora de la Generalitat per reintegrament de subvencions, que compleix amb els requisits exigits, que disposa de la documentació que així ho acredita i que es compromet a mantindre el compliment fins a la finalització del procediment.  
h) Declaració responsable subscrita per la persona sol·licitant en la qual manifesta, sota la seua responsabilitat, que totes les dades i declaracions responsables que figuren en la sol·licitud són certes, i que la persona sol·licitant es compromet a destinar l'import de la subvenció que sol·licita al compliment dels objectius i activitats que fonamenten la concessió de la subvenció.  
i) Autorització a l'òrgan instructor per a obtindre l'acreditació del compliment de les obligacions tributàries i amb la Seguretat Social a través de certificats telemàtics. Si no s'atorga aquesta autorització, s'aportarà la documentació acreditativa de trobar-se al corrent de les esmentades obligacions.  
  
Huitena. Documentació a aportar amb la sol·licitud  
1. Les entitats locals podran aportar un certificat d'estar al corrent en el compliment de l'obligació de rendició dels comptes anuals davant de la Sindicatura de Comptes, d'acord amb l'article 199.4 de la Llei 8/2010, de 23 de juny, de règim local de la Comunitat Valenciana.  
  
En cas de no aportar-lo, l'obligació s'entendrà complida si l'entitat local figura en la certificació que publica la Sindicatura de Comptes en la seua pàgina web.  
2. Imprés de domiciliació bancària per a efectuar el pagament de la quantia concedida, que s'establirà en la convocatòria corresponent.  
  
3. Si és procedent, acord adoptat pel ple per a sol·licitar l'ajuda o, si és el cas, per la junta de govern local, quan acredite tindre aquesta facultat delegada, o per la persona que exercisca el càrrec de l'alcaldia de la corporació, amb la posterior ratificació del ple o de la junta en el cas que tinga aquesta facultat delegada.  
4. Documentació acreditativa dels criteris de valoració establits en aquestes bases i en la convocatòria corresponent.  
5. La inexactitud, falsedat o omissió, de caràcter essencial, de qualsevol dada o informació que s'incorpore a les declaracions responsables i comunicacions, així com la no presentació de la documentació que siga requerida, si és el cas, per a acreditar el compliment del que s'ha declarat, determinarà la impossibilitat de continuar amb la convocatòria, en aplicació del que es disposa en l'article 69.4 de la Llei 39/2015.  
  
Novena. Quanties i gastos subvencionables  
1. Les convocatòries de subvenció recolliran l'import global màxim destinat a aquestes, l'aplicació pressupostària i la línia o línies a les quals s'imputa la subvenció, atenent les disponibilitats pressupostàries.  
  
2. De la mateixa manera, les convocatòries indicaran la quantia individualitzada que es concedirà per cada programa subvencionat.  
3. La concessió d'ajudes es realitzarà per ordre de major a menor puntuació, conforme als criteris de valoració establits en les presents bases, assignant a cada programa formatiu sol·licitat la quantia individual que s'haja establit fins a esgotar el crèdit pressupostari assignat.  
  
4. Les convocatòries podran limitar el nombre màxim de programes que pot sol·licitar cada entitat participant.  
Així mateix, cada convocatòria podrà limitar l'import màxim que es pot concedir i/o el nombre màxim de programes que es poden subvencionar per a cada sol·licitant o bé el nombre màxim de programes a subvencionar en còmput global.  
5. En el cas que el crèdit consignat en una línia de subvenció en la convocatòria siga suficient, atés el nombre de sol·licituds admeses a tràmit, no serà necessari fixar un ordre de prelació entre les sol·licituds presentades que reunisquen els requisits establits, en virtut del que es disposa en l'article 55 del Reglament de la Llei general de subvencions.  
  
6. Les quanties individualitzades que es concedisquen es destinaran a cobrir les següents despeses subvencionables, i en la següent proporció:  
Part A. Retribucions del professorat  
Per aquest concepte, es podran destinar com a màxim, segons la modalitat del programa, els següents percentatges respecte de la quantia individualitzada concedida:  
- Modalitat ordinària: 85 %  
- Modalitat adaptada a persones amb necessitats educatives especials permanents: 80 %  
a) En aquest apartat es podran imputar els costos corresponents a salaris del professorat i costos socials.  
Es considerarà fins a un total de 960 hores lectives impartides per programa formatiu.  
Les tutories es consideren com a lectives.  
b) S'admetran com a imputables les despeses de Seguretat Social a càrrec de l'entitat promotora.  
c) S'admetrà com a imputable l'antiguitat del personal docent.  
d) Substitucions del professorat: els costos del professorat substituït no podran imputar-se des del moment de la seua efectiva substitució, de la mateixa manera que el professorat substitut no podrà imputar-se fins a aquest moment.  
e) Pagaments a persones físiques pel servei prestat a l'entitat beneficiària en la impartició del programa formatiu. Aquests professionals no podran facturar hores complementàries.  
El professorat haurà d'estar contractat, almenys, entre l'1 de setembre i el 30 de juny del curs escolar, amb la finalitat de fer les tasques prèvies a l'inici del curs i posteriors al final d'aquest.  
L'Administració no assumirà els increments retributius, les reduccions horàries o qualsevol altra circumstància que conduïsca a superar el que es preveu en aquestes bases.  
  
Part B. Despeses generals  
Per aquest concepte, es podran destinar com a màxim, segons la modalitat del programa, els següents percentatges respecte de la quantia individualitzada concedida:  
- Modalitat ordinària: 15 %  
- Modalitat adaptada a persones amb necessitats educatives especials permanents: 20 %   
Les convocatòries podran cobrir tots o alguns dels següents conceptes de despesa i concretar el seu abast, per a la realització dels programes formatius:  
a) Assegurança d'accidents de l'alumnat, que comprendrà l'accident in itinere i els esdevinguts en la realització del mòdul d'FCT que complisca els requisits mínims establits per la resolució d'autorització del programa formatiu.  
b) Assegurança de responsabilitat civil de professorat i alumnat, sempre que es tracte d'una assegurança exclusiva del programa formatiu subvencionat, que complisca els requisits mínims establits per la resolució d'autorització del programa formatiu.  
c) Personal directiu i administratiu atribuïbles al desenvolupament de l'acció formativa, amb un límit de fins al 20 % del total de les despeses generals de la part B que figuren en la resolució de concessió.  
La contractació d'aquests professionals que tinguen intervenció en l'acció formativa per a tasques de coordinació, assessorament i administració haurà de justificar-se en el projecte indicant els costos que s'imputen a càrrec del programa.  
d) Lloguer, tant d'instal·lacions com de maquinària lligada directament a la docència.  
e) Material consumible, material didàctic, i indumentària de protecció i seguretat, amb un límit de fins al 70 % del total de les despeses generals de la part B que figuren en la resolució de concessió, i que siga:  
  
- no recuperable a la finalització del programa formatiu,  
- exclusivament relatiu a les diferents àrees que integren aquesta acció formativa,  
- adquirit exclusivament per al desenvolupament de la docència.  
f) Despeses de difusió i publicitat dels programes formatius subvencionats.  
  
Desena. Criteris de valoració. Puntuació i acreditació  
1. Les sol·licituds que complisquen els requisits de concessió es puntuaran atenent els criteris de valoració següents:  
a) Per cada curs ja finalitzat de PFQB, segons el nombre d'alumnes que van cursar, el superaren o no, el programa subvencionat del mateix perfil i modalitat que el que se sol·licita en la convocatòria corresponent: fins a 20 punts per curs, amb un màxim de 100 punts:  
  
MODALITAT ORDINÀRIA MODALITAT ADAPTADA  
Alumnat Puntuació Alumnat Puntuació  
10 0 6 0  
11 2 7 1  
12 5 8 2  
13 9 9 5  
14 14 10 9  
15 20 11 14  
 12 20  
  
  
MODALITAT ORDINÀRIA  
+ 1 NEEP + 1 NEEP  
Alumnat Puntuació Alumnat Puntuació  
8 0 8 0  
9 2 9 4  
10 5 10 10  
11 9 11 20  
12 14   
13 20   
  
  
No es requereix documentació justificativa perquè les dades seran extretes d'ITACA.  
b) Experiència prèvia de l'entitat sol·licitant en la impartició de programes formatius de qualificació professional durant els últims 5 anys: s'atorgaran fins a 2 punts per curs i amb un màxim de 10 punts.  
  
No es requereix documentació justificativa perquè s'acreditarà d'ofici.  
c) Certificació de sistemes de gestió de la qualitat i de gestió mediambiental: s'atorgaran 6 punts per certificat, fins a un màxim de 25 punts.  
Es valorarà i acreditarà mitjançant certificat expedit per alguna entitat de certificació acreditada per l'Entitat Nacional d'Acreditació (ENAC) en el sector d'educació, ensenyament i formació i amb abast a la formació professional ocupacional o per a l'ocupació o Formació Professional del sistema educatiu, amb expressió del centre o entitat que estiga en possessió d'aquest i el seu període de validesa.  
No es valorarà el fet d'estar en procés d'acreditació o concessió de la certificació.  
Quan el certificat estiga expedit per a famílies professionals, àrees o especialitats formatives concretes, serà admés i valorat respecte a aquestes famílies professionals, àrees o especialitats, si és el cas, en el centre o entitat identificat en aquest.  
d) Principis d'igualtat d'oportunitats entre homes i dones: s'atorgarà 1 punt, fins a un màxim de 5 punts, per cada certificat d'entre els següents:  
- Visat d'Igualtat de la Generalitat «Fent empresa» i visat del Ministeri «Igualtat en l'empresa».  
- Experiència de l'entitat i de l'equip humà en matèria específica d'igualtat de dones i homes.  
- Que en l'escriptura fundacional o estatuts figuren com a objectiu els principis d'igualtat d'oportunitats entre homes i dones.  
- Disposar de certificat o distintiu empresarial en matèria d'igualtat.  
  
- Disposar de certificat o distintiu com a entitat col·laboradora en igualtat d'oportunitats entre homes i dones.  
Es justificarà mitjançant els visats indicats o qualsevol altra documentació que acredite les circumstàncies a valorar.  
e) Oportunitat dels programes formatius i les seues modalitats: es puntuarà que el perfil professional o modalitat del programa sol·licitat no coincidisca amb el dels programes impartits en el curs acadèmic anterior al de la convocatòria:  
- Diferent de l'oferta en tota la Comunitat: 60 punts.  
- Diferent de l'oferta a la província: 50 punts.  
- Diferent a l'oferta a la localitat: 40 punts.  
2. Només es consideraran els criteris complits en la data de sol·licitud de la subvenció.  
3. Les convocatòries podran fixar la puntuació mínima per a ser adjudicatari de les subvencions conformement als criteris de valoració establits.  
  
  
Onzena. Resolució del procediment  
1. Aprovada la proposta de resolució definitiva, la persona titular de la direcció general amb competències en matèria de Formació Professional resoldrà motivadament la concessió i denegació de les subvencions en el termini de quinze dies des de l'elevació de la proposta de resolució.  
La resolució de concessió contindrà, com a mínim, el nom de l'entitat, CIF, codi d'entitat, localitat d'impartició, número d'expedient, denominació del programa subvencionat i la seua modalitat, així com la quantitat concedida.  
2. Així mateix, ordenarà la publicació de les relacions de sol·licitants als quals se'ls concedeix o denega la subvenció en el Diari Oficial de la Generalitat Valenciana. Aquesta publicació produirà efectes de notificació a les persones interessades d'acord amb el que estableix la Llei 39/2015, d'1 d'octubre.  
3. La resolució haurà de ser dictada en el termini màxim de tres mesos a partir de la publicació de la corresponent convocatòria, llevat que aquesta pospose els seus efectes a una data posterior, sense perjudici de l'ampliació de terminis prevista en l'article 21 de la Llei 39/2015, d'1 d'octubre.  
4. L'efecte que produirà el silenci administratiu serà desestimatori de la sol·licitud de subvenció si transcorre el termini sense que es dicte ni es publique la resolució corresponent, d'acord amb l'article 25.5 de la Llei general de subvencions, sense perjudici de l'obligació legal de l'Administració de resoldre.  
  
Dotzena. Termini i forma de justificació de les subvencions  
1. El termini de justificació finalitzarà el 10 de setembre posterior al del curs acadèmic subvencionat. Quan aquest últim dia del termini siga inhàbil, s'entendrà prorrogat al primer dia hàbil següent.  
2. La justificació del compliment de les condicions imposades i de la consecució dels objectius previstos revestirà la forma de compte justificatiu simplificat, mitjançant el model que determine la convocatòria corresponent, en el qual ha de constar la certificació o declaració responsable de la sol·licitant sobre la veracitat de la informació i documentació justificativa.  
3. Aquest compte justificatiu simplificat tindrà caràcter de document amb validesa jurídica per a la justificació de la subvenció, sense perjudici que es comproven els justificants que s'estimen oportuns i que permeten obtindre evidència raonable sobre l'adequada aplicació de la subvenció, i per a aquesta finalitat es podrà requerir al beneficiari la remissió dels justificants de despesa seleccionats.  
4. El compte justificatiu contindrà la següent informació, conforme al que es disposa en l'article 75.2 del Reglament general de subvencions:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts. Aquesta memòria haurà de ser validada per la Inspecció d'Educació.  
Si així ho determinen les convocatòries, es podrà acceptar com a vàlida la memòria de l'article 31 de l'Ordre 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica a la Comunitat Valenciana, sempre que aquesta continga els preceptes del paràgraf anterior i estiga supervisada per la direcció territorial corresponent a través del seu servei d'inspecció educativa.  
b) Relació classificada de les despeses de l'activitat, amb identificació del creditor i del document, el seu import, la data d'emissió i, si és els cas, la data de pagament.  
c) Detall d'altres ingressos o subvencions que hagen finançat l'activitat subvencionada amb indicació de l'import i la seua procedència.  
5. Es considerarà despesa realitzada aquella que ha sigut pagada amb anterioritat a la finalització del termini de presentació de la documentació justificativa determinat en la corresponent convocatòria.  
6. Les despeses s'acreditaran mitjançant factures i altres documents de valor probatori equivalent amb validesa en el tràfic jurídic mercantil o amb eficàcia administrativa, en els termes establits reglamentàriament.  
7. L'acreditació de les despeses també podrà efectuar-se mitjançant factures electròniques, sempre que complisquen els requisits exigits per a la seua acceptació en l'àmbit tributari.  
8. No s'admet pagament en efectiu.  
9. Les entitats locals podran acreditar estar al corrent en el compliment de l'obligació de rendició dels comptes anuals com s'indica en la base tretzena.  
  
Tretzena. Pagament de la subvenció  
1. El pagament de la subvenció concedida es realitzarà en aplicació del règim de pagaments anticipats i garanties previst en l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, de la següent forma:  
  
a) Es realitzarà un pagament anticipat del 30 % de quantia concedida com a finançament necessari per a iniciar el curs acadèmic amb el personal i material subvencionables.  
b) La resta es lliurarà després de la justificació per l'entitat de la realització de la totalitat del programa subvencionat.  
2. Les entitats beneficiàries quedaran exonerades de la constitució de garanties, de conformitat amb la previsió continguda en els punts a) i f) de l'article 171.5 de la Llei 1/2015.  
3. Per a les entitats locals és un requisit de pagament acreditar que estan al corrent en el compliment de l'obligació de rendició dels comptes anuals davant la Sindicatura de Comptes, d'acord amb l'article 199.4 de la Llei 8/2010, de 23 de juny, de règim local de la Comunitat Valenciana.  
Per això, aquestes entitats aportaran la documentació que així ho acredite en el moment de presentar la sol·licitud, i juntament amb la resta de la documentació justificativa de la realització de la totalitat del programa subvencionat a què fa referència el punt 1 d'aquesta base reguladora.  
En cas de no acreditar aquesta circumstància, l'obligació s'entendrà complida si l'entitat local figura en la certificació que publica la Sindicatura de Comptes en la seua pàgina web. Si no figura en aquesta certificació, no es podran efectuar els pagaments fins que l'entitat beneficiària esmene la deficiència.  
  
Catorzena. Mètode de comprovació i pla de control  
1. L'òrgan instructor efectuarà la comprovació administrativa de la justificació documental mitjançant la revisió de la documentació d'aportació preceptiva pels beneficiaris, incloent-hi el compte justificatiu. Aquesta comprovació per a la liquidació de la subvenció es realitzarà sobre els comptes justificatius presentats.  
2. La comprovació material de l'efectiva realització de l'activitat, existència de la condició o compliment de la finalitat subvencionades, la durà a terme la Inspecció d'Educació, d'acord amb el que establisca el pla de control que s'elabore a aquest efecte en els termes establits en l'article 169.3 de la Llei 1/2015 i que aprove l'òrgan concedent.  
  
3. El pla de control s'aprovarà a aquest efecte mitjançant resolució de la direcció general competent en matèria de Formació Professional, per delegació de la persona titular de la conselleria competent en matèria d'educació, i segons s'estableix en l'article 169.3 de la Llei 1/2015, de 6 de febrer, d'hisenda pública, del sector públic instrumental i de subvencions.  
  
Quinzena. Reintegrament de la subvenció i minoracions  
1. La modificació o alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions atorgades per qualsevol administracions o ens públic o privat podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
2. Quan es tinga coneixement de la concessió d'una subvenció per un altre organisme o entitat amb la mateixa finalitat, es dictarà una resolució de la minoració de la subvenció, tenint en compte la quantitat concedida per altres ens públics o privats.  
3. La falta de justificació o la justificació insuficient de la subvenció concedida dins dels terminis establits a aquest efecte, l'incompliment de les obligacions i requisits que s'estableixen en la present ordre, així com en els supòsits de causes de reintegrament que estableix l'article 37 de la Llei general de subvencions, donarà lloc al reintegrament i/o la pèrdua del dret al cobrament total o parcial de la subvenció.  
  
4. El procediment de reintegrament s'ajustarà a les previsions contingudes en l'article 172 de la Llei 1/2015, de 6 de febrer.  
  
Setzena. Comissió de valoració  
1. La comissió de valoració és l'òrgan col·legiat encarregat d'analitzar i avaluar les sol·licituds i realitzar les propostes de concessió de subvencions.  
El funcionament d'aquest òrgan s'ajustarà al que disposen les normes contingudes a aquest efecte en la secció tercera del capítol II de la Llei 40/2015, d'1 d'octubre, de règim jurídic del sector públic.  
2. Estarà integrada pels membres següents:  
a) Presidència: la persona titular de la subdirecció general competent en matèria de Formació Professional o la persona que la substituïsca.  
b) Vocals:  
- La persona titular de la direcció de servei competent en matèria de Formació Professional o la persona que la suplisca.  
- Un inspector o una inspectora designats per la Inspecció General d'Educació.  
- Dos vocals nomenats pel titular de la direcció general amb competències en matèria de Formació Professional d'entre els assessors tècnics docents de la mateixa direcció general.  
c) Secretaria: designat entre els anteriors per la comissió de valoració.  
  
Dessetena. Difusió i publicitat  
1. Les entitats beneficiàries, en campanyes de premsa i en la publicitat (pòsters, cartells grans, tríptics, fullets informatius) en què es faça referència als PFQB, faran constar que les accions formatives se subvencionen amb càrrec a fons procedents de la Generalitat, l'import rebut i el programa formatiu subvencionat.  
2. El material imprés s'ajustarà a les instruccions i models que a aquest efecte subministre la direcció general amb competències en matèria de Formació Professional.  
3. En les instal·lacions on es duguen a terme PFQB es posarà en lloc visible la corresponent retolació seguint les directrius de l'annex.  
  
4. Es donarà l'adequada publicitat al caràcter públic de la subvenció, indicant la Generalitat Valenciana com a entitat pública concedent, l'import rebut i el programa formatiu subvencionat.  
La difusió d'aquesta informació es realitzarà preferentment a través de les corresponents pàgines web. En cas de no disposar de pàgina web, es podrà publicitar a través del portal que pose a la seua disposició la Generalitat.  
  
Dihuitena. Delegació de competències  
1. Es delega en la persona titular de la direcció general amb competències en matèria de Formació Professional la facultat d'efectuar les corresponents convocatòries d'acord amb aquestes bases, mitjançant resolucions, així com concedir o denegar i/o modificar les subvencions i aprovar el pla de control.  
2. Així mateix, es delega en la persona titular de la direcció general amb competències en matèria de Formació Professional la resolució de minoració i la resolució dels expedients de reintegrament de la subvenció que siguen pertinents.  
  
Denovena. Eficàcia  
Aquesta ordre produirà efectes des de l'endemà de ser publicada en el Diari Oficial de la Generalitat Valenciana, fins a la finalització de la vigència del Pla estratègic de subvencions aprovat per Resolució de 23 de març de 2020, del conseller d'Educació, Cultura i Esport, el 31 de desembre de 2023.  
  
Vintena. Tractament de dades de caràcter personal  
1. La gestió de les ajudes regulades en les presents bases suposa el tractament de dades de caràcter personal de representants i, si és el cas, tercers, i s'han de contemplar les mesures i garanties previstes en la normativa referent a la matèria, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (d'ara en avant, Reglament general de protecció de dades), i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. En el disseny dels formularis i en la sol·licitud de documentació s'hauran de tindre en compte els principis de protecció de dades. En concret, les dades personals seran adequades, pertinents i limitades al que siga necessari en relació amb els fins per als quals són tractades. En aquest sentit:  
- Els formularis i la documentació sol·licitada seran proporcionals a les necessitats de gestió i concessió de les subvencions.  
- Les dades seran exactes i, si és necessari, actualitzades; els sol·licitants es responsabilitzaran de la veracitat dels documents que presenten; en tot cas, es tindrà en compte que l'entitat convocant no serà responsable de la inexactitud de les dades quan hagen sigut aportades per les entitats o pels seus representants o obtingudes de registres públics.  
  
- Les dades es conservaran durant el temps necessari per a complir amb la finalitat per a la qual es van sol·licitar i per a determinar les possibles responsabilitats que es puguen derivar d'aquesta finalitat i del tractament de les dades, i de conformitat amb la normativa d'arxius i documentació.  
3. Amb caràcter general, la finalitat del tractament de dades personals en relació amb aquestes bases serà la gestió de la concessió de subvencions, tenint els tractaments de dades realitzats per a la gestió general de les subvencions, la gestió de sol·licituds i els actes d'instrucció, com a condició de licitud general, l'interés públic.  
4. La convocatòria de les subvencions haurà de proporcionar, de manera clara, la informació sobre protecció de dades d'acord amb l'obligació derivada dels articles 13 i 14 del Reglament general de protecció de dades (RGPD).  
En el cas que es recullen dades, tant en la sol·licitud com en el procediment de justificació, de tercers que no siguen la persona sol·licitant o representant, haurà de proporcionar-se un document que permeta el compliment del que s'estableix en aquest article, i s'ha d'incloure en la declaració responsable l'obligació del sol·licitant o representant d'informar aquelles persones de les quals s'aporten dades per a l'obtenció de la subvenció.  
5. La informació completa sobre el tractament de dades personals que comporta la concessió d'ajudes que es regulen en aquestes bases es troba disponible en el Registre d'activitats de tractament publicat en la pàgina web d'aquesta conselleria.  
6. Les dades de les persones que formen part de la comissió de valoració es tractaran d'acord amb la normativa vigent en matèria de protecció de dades, especialment amb l'RGPD i amb la Llei orgànica 3/2018, de 5 de desembre, de protecció de dades personals i garantia de drets digitals (LOPDGDD). Es tindrà especial consideració al compliment dels principis relatius al tractament establits en l'article 5 de l'RGPD. Així mateix, haurà d'informar-se a les persones integrants d'aquesta comissió conforme al que s'estableix en els articles 13 i 14 de l'RGPD.  
  
  
Vint-i-unena. Recursos  
Contra aquesta ordre, que esgota la via administrativa, es podrà interposar un recurs potestatiu de reposició davant de l'òrgan que va dictar la resolució, en el termini d'un mes a comptar des de l'endemà de ser publicada, o bé directament un recurs contenciós administratiu en el termini de dos mesos comptats des de l'endemà de ser publicada, de conformitat amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa.  
  
València, 13 de maig de 2022  
  
El conseller d'Educació, Cultura i Esport,  
VICENT MARZÀ I IBÁÑEZ  
  
  
  
ANNEX  
Retolació per a les instal·lacions  
  
Les entitats promotores de programes formatius de qualificació bàsica posaran en lloc visible la retolació que s'especifica en aquest annex, amb les indicacions següents:  
1. Grandària recomanada: entre 40x25 i 70x50 (en cm).  
2. Material del suport retolat o placa: fusta, metall, metacrilat, forja, etc. Es pot usar el que preferisca l'entitat, segons les característiques de la façana on haja de situar-se, perfils a desenvolupar, etc.  
3. Colors:  
- Logotip de la Conselleria: roig  
- Resta de retolació: en negre o un altre color que destaque segons el material del suport utilitzat i el fons d'aquest.  
4. Retolació:  
- Cal indicar el nom de l'entitat promotora.  
- Cal especificar la denominació del programa o els programes subvencionats.  
- Cal especificar la modalitat del PFCB (ordinària o adaptada).